En 17-årig ung mand har fået 30 dages betinget fængsel og en betinget udvisning for trusler mod politibetjente.

En ung mand gjorde sig uheldigt bemærket, da han tilbage i april måned blev stoppet på en rasteplads ved Stadevej og Hjørringvej i Brønderslev. Han blev taget i besiddelse af en joint til eget brug. Men da politiet stoppede ham, nægtede han at oplyse sit navn, sin fødselsdato og sin adresse.  Ved anholdelsen sagde han, ifølge anklageskriftet, ''bare vent, jeg skal nok finde jer'' og ''jeg skal nok få min hævn, I kan bare vente jer.'' Desuden forsøgte han at ramme betjentene med sit hovede og rive sig løs under anholdelsen. Mandag ved Retten i Hjørring nægtede den unge mand sig skyldig. - Han sagde, at han ikke havde udtalt de her ting, og at han ikke havde begået vold mod betjentene, fortæller anklager Anders Koukoumis. Alligevel fik han mandag ved middagstid en betinget udvisning samt  30 dages betinget fængsel.  Da dommen faldt, valgte han at lade være med at anke den.